สังคมข่าวหุ้น
หุ้นไทยยังคงไปต่อ ตามกระแสข่าวจีนเปิดประเทศ กลุ่มโรงแรม MINT นำ ส่วน WHA คึกคัก รับโอกาสนักลงทุนจีนจ่อเข้า ดัชนีวานนี้ปิด 1,647 จุด +4.12 จุด
หุ้นไทยยังคงไปต่อ ตามกระแสข่าวจีนเปิดประเทศ กลุ่มโรงแรม MINT นำ ส่วน WHA คึกคัก รับโอกาสนักลงทุนจีนจ่อเข้า ดัชนีวานนี้ปิด 1,647 จุด +4.12 จุด
28 ธ.ค. 2565

กระแสจีนเปิดประเทศ
หุ้นไทยยังคงไปต่อ ตามกระแสข่าวจีนเปิดประเทศ  กลุ่มโรงแรม MINT นำ ส่วน WHA คึกคัก รับโอกาสนักลงทุนจีนจ่อเข้า ดัชนีวานนี้ ปิดที่ 1,647 จุด เพิ่มขึ้น 4.12 จุด
INTUCH ผ่านฉลุย กองทุน รายย่อย พร้อมใจเทคะแนนเสียงกว่า 95% ตอนแรกก็คิดว่าจะมีคนคัดค้านมากกว่านี้ แต่พอเอาเข้าจริงแทบไม่มีเลย งานนี้ GULF ได้ไทยคมไปครองสมใจ ส่วนผู้ถือหุ้นอินทัชเตรียมเฮ งานนี้มีปันผลพิเศษให้อีก 1.4 บาทต่อหุ้น หลังจากขายหุ้นไทยคมไปแล้ว
หุ้นรับเหมา STEC-CK ลูบปาก คมนาคมดันเมกะโปรเจกต์กว่า 5 แสนล้านบาท ชงเข้า ครม.ม.ค.-ก.พ. 2566 ศักดิ์สยาม ชิดชอบ รมว.คมนาคม เผยภายในเดือน ม.ค.-ก.พ. 2566 กระทรวงคมนาคมมีแผนที่จะผลักดันโครงการที่มีความพร้อมเพื่อนำเสนอคณะรัฐมนตรีพิจารณาอนุมัติ  ได้แก่ โครงการ พัฒนารถไฟความเร็วสูง ไทย-จีน ระยะที่ 2 เส้นทางนครราชสีมา-หนองคาย ระยะทาง 356 กม. วงเงินลงทุน 3.2 แสนล้านบาท, โครงการสายสีแดง ส่วนต่อขยาย  5 เส้นทาง วงเงินกว่า 6.8 หมื่นล้านบาท  คือ ช่วงรังสิต-มธ.รังสิต ระยะทาง 8.84 กม. ช่วงบางซื่อ-หัวลำโพง ระยะทาง 5.76 กม. ช่วงบางซื่อ-มักกะสัน-หัวหมาก ระยะทาง 20.14 กม. ช่วงตลิ่งชัน-ศาลายา ระยะทาง 14.80 กม. ช่วงตลิ่งชัน-ศิริราช ระยะทาง 5.70 กม. และคาดว่าจะเปิดประกวดราคาในปี 2566
PF หุ้นกู้ดอกดี  บมจ.พร็อพเพอร์ตี้ เพอร์เฟค (PF) เสนอขายหุ้นกู้ไม่มีประกันของบริษัท  ครั้งที่ 1/2566 ครบกำหนดไถ่ถอนปี พ.ศ. 2567 ผู้ออกหุ้นกู้มีสิทธิไถ่ถอนหุ้นกู้ก่อนครบกำหนด อัตราดอกเบี้ย 6.85% ต่อปี อายุหุ้นกู้ 1 ปี 9 เดือน ชำระดอกเบี้ยทุก ๆ 3 เดือนตลอดอายุหุ้นกู้ มูลค่าไม่เกิน 1,600 ล้านบาท เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 31 ม.ค.-2 ก.พ. 2566 ผ่านผู้จัดการการจัดจำหน่ายหุ้นกู้ ได้แก่ บล.สยามเวลธ์ บล.กรุงไทย เอ็กซ์สปริง บล.เคจีไอ (ประเทศไทย) บล.ดาโอ (ประเทศไทย) บล.บลูเบลล์ บล.หยวนต้า (ประเทศไทย)  และ บล.โกลเบล็ก อันดับความน่าเชื่อถือของผู้ออกหุ้นกู้ที่ “BB” แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 10 ส.ค. 2565
NOVA แจ้งผลการประชุมวิสามัญผู้ถือหุ้น อนุมัติให้เข้าซื้อหุ้นสามัญในบริษัท วินชัย จำกัด จำนวน 2.41 ล้านหุ้น มีมูลค่าหุ้นที่ตราไว้หุ้นละ 100 บาท หรือคิดเป็น 24.37% ผ่านการรับโอนกิจการทั้งหมดจาก บริษัท เดอะ แพลนเน็ต วาย โฮลดิ้งส์ จำกัด ในมูลค่า 715 ล้านบาท ส่งผลให้ บริษัท วินชัย จำกัด กลายเป็นบริษัทย่อย ที่ประชุมผู้ถือหุ้นมีมติออกและเสนอขายหุ้นกู้จำนวนรวมกันไม่เกิน 400 ลบ.เพื่อเป็นเงินทุนในการเข้าลงทุนในหุ้นสามัญของวินชัย ชำระหนี้คืน เงินทุนหมุนเวียน รองรับการขยายธุรกิจของบริษัทฯ และอื่น ๆ ตามวัตถุประสงค์ที่บริษัทเห็นสมควร
จักร จามิกรณ์ ประธานกรรมการ และประธานเจ้าหน้าที่บริหาร บมจ.สวนอุตสาหกรรม วินโคสท์ (WIN) มั่นใจผลประกอบการในปี 2565 รายได้รวมปรับตัวสูงขึ้นเมื่อเทียบกับช่วงเดียวกันของปีก่อน จากการเติบโตของธุรกิจเช่าพื้นที่คลังสินค้าที่มีการใช้บริการเช่าพื้นที่คลังสินค้าสูงถึง 77% ของพื้นที่ทั้งหมด และธุรกิจการติดตั้งและพัฒนาการผลิตไฟฟ้าจากพลังงานแสงอาทิตย์ (โซลาร์เซลล์) ที่ได้บรรลุข้อตกลง และลงนามสัญญารับเหมาก่อสร้าง (EPC) เพื่อติดตั้งแผงโซลาร์เพิ่มเติมอีก 2 สัญญา ดังนั้นภาพรวมของการดำเนินธุรกิจได้รับปัจจัยบวก สอดรับกับทิศทางของเศรษฐกิจไทยที่เริ่มฟื้นตัวจากการเปิดประเทศเต็มรูปแบบ  ธุรกิจปี 2566 นายจักร กล่าวว่า บริษัทยังมั่นใจว่าเติบโตต่อเนื่องตามทิศทางเศรษฐกิจ
บริษัท ผลิตไฟฟ้า จำกัด (มหาชน) หรือ EGCO รับรางวัลเกียรติคุณ Sustainability Disclosure Award 2022 หรือ การเปิดเผยข้อมูลความยั่งยืน ประจำปี 2565 ต่อเนื่องเป็นปีที่ 4 จากสถาบันไทยพัฒน์ ย้ำจุดยืนด้านการเปิดเผยข้อมูล ESG (Environmental, Social and Governance) ต่อสาธารณชนอย่างโปร่งใส เพื่อประโยชน์สูงสุดของผู้มีส่วนได้เสียทุกฝ่าย กุลกนก เหลืองสร้อยทอง ผู้จัดการฝ่ายเลขานุการบริษัท เอ็กโก กรุ๊ป เป็นผู้แทนองค์กร เข้ารับรางวัลดังกล่าวจาก วีรญา ปรียาพันธ์ ผู้อำนวยการ ประชาคมการเปิดเผยข้อมูลความยั่งยืน (Sustainability Disclosure Community) สถาบันไทยพัฒน์ ในพิธีมอบรางวัลการเปิดเผยข้อมูลความยั่งยืน ประจำปี 2565